RAPORT AL COMISIEI CĂTRE PARLAMENTUL EUROPEAN ȘI CONSILIU

Punerea în aplicare și evaluarea Regulamentului (CE) nr. 1224/2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, în conformitate cu articolul 118

REFIT

Evaluarea impactului Regulamentului privind pescuitul

1.Introducere

Succesul politicii comune în domeniul pescuitului (PCP) depinde foarte mult de punerea în aplicare a unui sistem eficace de control. Măsurile prevăzute în Regulamentul (CE) nr. 1224/2009 al Consiliului de stabilire a unui sistem de control al Uniunii pentru asigurarea respectării normelor PCP (denumit în continuare „Regulamentul privind controlul”) vizează crearea unui sistem de control, de inspecție și de asigurare a respectării normelor la nivelul Uniunii, bazat pe o abordare globală și integrată, în conformitate cu principiul proporționalității și al rentabilității administrative.

Prezentul document răspunde obligației juridice prevăzute la articolul 118 din Regulamentul privind controlul, conform căreia, o dată la cinci ani, Comisia trebuie să înainteze Parlamentului European și Consiliului un raport cu privire la situația punerii în aplicare a Regulamentului privind controlul în statele membre [articolul 118 alineatul (2)] și să evalueze impactul acestuia asupra PCP la cinci ani de la intrarea în vigoare a acestui regulament [articolul 118 alineatul (3)].

Evaluarea Regulamentului privind controlul este inclusă, de asemenea, în Programul privind o reglementare adecvată și funcțională (REFIT) al Comisiei și a avut ca obiectiv să evalueze dacă regulamentul este adecvat scopului urmărit, concentrându-se asupra aspectelor referitoare la simplificare și la reducerea sarcinii administrative cuprinse în acesta.

Evaluarea a fost realizată în conformitate cu cele cinci criterii stabilite în orientările Comisiei din mai 2015 privind o mai bună reglementare, și anume relevanța, valoarea adăugată la nivelul UE, coerența, eficacitatea și eficiența. Tot în cadrul evaluării a fost efectuată și o analiză a aspectelor referitoare la simplificare și la reducerea sarcinii administrative.

În acest context, principalele dispoziții ale Regulamentului privind controlul au fost evaluate în raport cu obiectivele generale privind promovarea unor condiții de concurență echitabile și dezvoltarea unei culturi a respectării normelor PCP. În plus, a fost examinată și eficacitatea instrumentelor prevăzute în Regulamentul privind controlul prin care Comisia asigură punerea în aplicare a PCP de către statele membre. Acestea au fost domeniile care au prezentat neajunsuri și deficiențe în cadrul regimului de control anterior și, prin urmare, ele au fost abordate în mod specific prin intermediul noilor instrumente din cadrul actualului Regulament privind controlul.

În plus, evaluarea acestui cadru juridic nu putea fi realizată fără a lua în considerare ansamblul politicilor de care este legat. Pe lângă contextul și obiectivele stabilite la momentul adoptării sale, Regulamentul privind controlul a fost evaluat în lumina recentei reforme a PCP, care a introdus noi obiective și obligații juridice, cum ar fi, de exemplu, obligația de debarcare. De asemenea, au fost luate în considerare evoluția aspectelor de control implementate prin aplicarea Regulamentului INN, a Fondului european pentru pescuit și afaceri maritime (FEPAM) pentru perioada 2014-2020 (care introduce, printre altele, noi dispoziții privind sancțiunile financiare), a Regulamentului privind organizarea comună a piețelor (OCP), precum și actualele discuțiile referitoare la un regulament privind gestionarea sustenabilă a flotelor de pescuit externe și eforturile UE de a structura guvernanța internațională a oceanelor. În fine, evaluarea a luat în considerare modificările scenariilor instituționale și politice, în special intrarea în vigoare a Tratatului de la Lisabona și instituirea unei funcții de cooperare la nivel european cu privire la paza de coastă.

Rezultatele de ansamblu prezentate în prezentul document se bazează pe un proces amplu de consultare cu părțile interesate relevante. Mai multe detalii privind consultările efectuate, sursa datelor și informațiile utilizate, metodologia urmată și rezultatele obținute sunt furnizate în Documentul de lucru al serviciilor Comisiei, care însoțește prezentul document, intitulat REFIT: Evaluation of the impact of the fisheries control regulation („REFIT: Evaluarea impactului Regulamentului privind controlul pescuitului”).

2.Punerea în aplicare - situația actuală

Bazându-se pe datele raportate de statele membre în conformitate cu articolul 118 din Regulamentul privind controlul și pe observațiile Comisiei derivate din auditurile, verificările și inspecțiile efectuate în conformitate cu titlul X din Regulamentul privind controlul, Comisia consideră că statele membre au pus în aplicare principalele obligații prevăzute în Regulamentul privind controlul și au instituit instrumentele, procedurile și standardele necesare pentru asigurarea monitorizării și a inspectării activităților de pescuit la nivelul întregii UE. Statele membre au înființat centre moderne și eficiente de monitorizare a pescuitului care, alături de strategiile de control bazate pe riscuri și de programele naționale de control, au îmbunătățit supravegherea și localizarea navelor de pescuit din apele UE și din apele internaționale, precum și colectarea și transmiterea de date fiabile. Sistemele de monitorizare prin satelit a navelor de pescuit (VMS - Vessel Monitoring Systems) și sistemele de raportare electronică (ERS - Electronic Reporting Systems) sunt utilizate de toate flotele de pescuit pentru navele cu lungimea mai mare de 12 metri, ceea ce a dus la îmbunătățirea monitorizării, a controlului și a fiabilității datelor privind capturile. Capacitatea de pescuit la nivelul UE a scăzut în raport cu obiectivele stabilite, calitatea datelor privind capturile s-a ameliorat față de regimul anterior și, în general, se recunoaște faptul că normele PCP sunt mai bine respectate, atât de către operatori, cât și de către statele membre.

Deși în perioada de cinci ani examinată au fost constatate numeroase elemente pozitive, analiza a evidențiat, de asemenea, atât neajunsuri în materie de punere în aplicare, cât și deficiențe în ceea ce privește unele dintre dispozițiile din Regulamentul privind controlul, mai ales cele privind sancțiunile și sistemul de puncte, acțiunile ulterioare în caz de încălcări, schimbul de date și partajarea acestora între statele membre, trasabilitatea, practicile de control al cântăririi, precum și instrumentele de monitorizare și de raportare a capturilor pentru navele cu lungimea mai mică de 12 metri.

3.Rezultatele evaluării